
Fylkesmannen i Oppland

Nord-Fron Bonde- og Småbrukarlag

Heidal Bonde og Småbrukarlag  

Vågå Bonde og Småbrukarlag 

Oppland Bonde og Småbrukarlag

v/Gunnar Larsen

Deres ref:
Vår referanse
Vår dato


2002/00369- 433.52AJM


IVERKSETTING AV  FELLINGSTILLATELSE PÅ ULV I NORD-FRON, SEL OG VÅGÅ KOMMUNER

Det vises til deres søknad om fellingstillatelse på ulv mottatt på faks den 19.05.02, samt telefonisk kontakt med Gunnar Larsen i Nord-Fron den 18. 19. og 20.05. 

De fire organisasjonene søker om fellingstillatelse på ulv som har gjort skade i Sel den 18.05.02, hvor SNO bekrefter at et lam er drept av ulv. De samme organisasjoner søkte fellingstillatelse også den 10.05, på bakgrunn av ett skadetilfelle i Skåbu i Nord-Fron. Dette ble avslått av fylkesmannen i brev av 15.05.02.

Organisasjonene sier i søknaden den 19.05. at det nå er beiteslipp i området og at det er uakseptabelt å fortsatt ha ulv i området. Det kreves i søknaden at fellingstillatelse blir gitt umiddelbart og uavhengig av helgedager.  

Søknaden er behandlet med hjemmel i Forskrift om forvaltning av bjørn, jerv, ulv og gaupe, fastsatt ved kgl. res. av 30. juni 2000, samt direktoratets brev av 30.05.01. 

Fylkesmannens kommentar og vurdering
Miljøverndepartementet behandlet spørsmålet om felling av ulv i Gudbrandsdalen den 26.04. og avslo felling fordi skadeomfanget var for lavt i forhold til artens sårbarhet og det foreliggende skadepotensiale. Den samme vurderingen gjorde fylkesmannen i vedtaket den 15.05.02. 

Søknaden den 19.05 var basert på ett nytt skadetilfelle (siden 10.05.) og fylkesmannen gjorde omtrent samme vurdering som den 15.05. Dagen etter, den 19.05. ble det imidlertid påvist ett nytt skadetilfelle i samme område i Murudalen, som også skyldes ulv. I tillegg savnes det ytterligere ett lam, ei geit og to killinger hos samme eier. Disse dyra ble borte i samme tidsrom som det dokumenterte tilfellet.

På bakgrunn av denne utviklingen gjorde fylkesmannen en ny gjennomgang av saken den 19.05. og varslet samtidig DN om at fellingstillatelse kunne bli iverksatt allerede den 20.05, ved at det blir gitt en muntlig tillatelse, med en skriftlig bekreftelse snarest mulig. 

Fylkesmannen har i tidligere avslag (bl a 15.05.02) varslet om at iverksetting av felling 

vil bli vurdert annerledes når skadepotensialet øker som følge av at beitedyr slippes ut. Dette er nå i ferd med å skje i de aktuelle områder, idet minst 15 000 sau og lam nå slippes på innmark. Samtidig er skadeomfanget økende, med tre drepte lam og en sau og tre geit savnet i det aktuelle området. 

På bakgrunn av dette fant fylkesmannen det riktig å iverksette fellingstillatelse umiddelbart, med en muntlig tillatelse gjeldende fra 20.05.02 kl 08.00. Fylkesmannen orienterte DN og hadde løpende kontakt med organisasjonene og SNO, og oppnevnt fellingsleder fikk orientering om betingelsene for felling om morgenen den 20.05.

På bakgrunn av dette iversetter fylkesmannen fellingstillatelse på en (1) ulv. I tillegg til vilkårene i direktoratets brev av 30.05.01, stiller fylkesmannen følgende vilkår for tillatelsen:

1. Fellingsområdet er avgrenset slik: Nord-Fron, Sel og Vågå kommuner, vest for Gudbrandsdalslågen og vest for Otta elv. 

2. Fellingstillatelsen gjelder for tidsrommet 20.05.02 kl. 08.00 til 31.05.02 kl. 24.00.

3. Fellingstillatelsen gjelder ikke for familiegrupper eller revirmarkerende par, jf DN sitt brev av 30.05.01

4. Det skal kun benyttes våpen og ammunisjon som tilfredsstiller kravene til jakt på elg, hjort, villsvin og villrein, jf § 2.2 i forskrift om våpen og ammunisjon (rundskriv 3/99). 

5. Med hjemmel i viltlovens § 52, siste ledd, gir DN tillatelse til bruk av løs hund under

forsøk på felling dersom dette anses som aktuelt. Tillatelser etter bufeloven og/eller

reindriftsloven må innhentes av jegerkorpset.
6. Det forutsettes at kommunen/bonde- og småbrukerlagene sørger for at samtlige involverte i jakta får en kopi av dette brevet, samt direktoratet sitt brev av 30.05.01, som er vedlagt. Det forutsettes videre at ansvarlig fellingsleder rapporterer daglig til fylkesmannen om fellingsforsøket. 

Det minnes spesielt om meldeplikten ved felling og skadeskyting av dyr (pkt 4 og 5 i DN sitt brev), samt pkt 6 om ivaretagelse av felt vilt. 

Det kan etter avtale gis kompensasjon for administrative utgifter på inntil 10 000 kr ved iverksetting av fellingstillatelsen første gang. Siden deltagelse i jakta er frivillig,  gis det ikke kompensasjon eller lønn til jegerne, og i kommuner hvor medlemmer i viltnemnd/fallviltnemd ønsker å delta i jakta, må dette skje på frivillig basis. 

Dette vedtaket kan påklages etter reglene i forvaltningsloven innen tre uker, jf vedlagte «Rett

til å klage over forvaltningsvedtak». En eventuell klage rettes til DN, men sendes via fylkesmannen. 

	
	

	Kristin Hille Valla
	Per Svardal

	
	Avdelingsdirektør

